Jong man erg verbrand toe hy in vuur val | Maroela Media
LJ De Beer vandeesweek in die Kalafong-hospitaal in Pretoria. Sy verloofde waak by sy siekbed. (Foto: Facebook)
"Ons weet nie hoe hy die deur oopgekry het nie, maar hy het ingestorm met sy hande in die lug en geskree: 'Help my, ek brand!'"
LJ De Beer (25) van Pretoria het die afgelope naweek derdegraadse brandwonde op albei sy hande opgedoen toe hy Sondag in die vroeë oggendure by sy ouerhuis in Ellisras in 'n vuur geval het.
Hannelie Blignaut, De Beer se tannie, het Donderdag aan Maroela Media gesê die familie het Saterdagaand by De Beer se ouers op dié dorp gebraai. De Beer en sy neef het by die vuur agtergebly om te gesels toe die res van die familie ná die aand se geselligheid gaan slaap het.
"Ons is nou nog nie seker wat gebeur het nie. Hy en my seun het buite by die braai gesit. Hulle is baie geheg aan mekaar en gesels altyd. LJ het gesê hy is moeg en dat hulle bed toe moet gaan. My seun het eerste by die huis ingegaan om te gaan slaap. LJ moes seker nog so 'n bietjie bly sit het," verduidelik Blignaut.
Sy vertel dat haar susterskind baie naby aan die vuur gesit het. Dié vuur is die betrokke aand in 'n boma gemaak wat in die grond ingebou is en daar word in dié stadium vermoed dat LJ met die opstaan om te gaan slaap op die randjie van die boma getrap, sy voet geswik en in die vuur beland het.
Later sou hulle hoor dat hoewel De Beer nie veel van die val kan onthou nie, hy wél onthou dat hy met sy hande op die kole moes druk om so gou as moontlik op te staan en uit die vuur te kom.
Die jong man kon op 'n manier die deur na binne oopmaak en het na sy ouers gehardloop om hulp te ontbied.
Volgens Blignaut kon De Beer se ma nie die gesig van haar seun se geskende hande hanteer nie. "Sy hande het skeefgetrek," het sy gesê.
De Beer se pa het dadelik sy hande onder water gedruk en toegedraai waarna die ouerpaar hul seun na die Mediclinic in Ellisras gehaas het.
Hy het ook brandwonde aan sy linkerbeen en -voet in die voorval opgedoen.
"My sussie vertel my dat sy byna van haar kop af was. LJ kon nie stilsit van pyn in die motor nie en het op die agterste sitplek van die een kant na die ander kant gespring," het Blignaut gesê.
By die hospitaal aangekom moes De Beer se pa dadelik betaal sodat sy seun opgeneem en gestabiliseer kon word. De Beer is 'n ruk gelede by sy werk afgelê en het dus nie meer 'n mediese fonds nie.
De Beer se wonde is skoongemaak en hy is pynmedikasie toegedien. "My sussie het tot aan die ander kant van die hospitaal geloop toe hulle sy wonde skoonmaak, want hy het gegil van die pyn. Sy sê daar was niks van sy hande oor nie."
LJ De Beer op pad Pretoria toe. (Foto: Facebook)
Volgens Blignaut is De Beer Sondagoggend na 'n hospitaal met 'n brandeenheid in Pretoria verwys en moes hy met 'n ambulans daarheen vervoer word. Omdat hy nie 'n mediese fonds het nie, wou private hospitale hom nie net inneem nie en net die koste verbonde aan 'n ambulans sou duisende rande beloop.
"Sy pa het toe besluit om self met hom deur te ry," het Blignaut gesê.
De Beer is Sondagoggend pynmedikasie toegedien voordat hy, sy pa en 'n ander familielid na Pretoria vertrek het. By 'n private hospitaal in Pretoria gekom moes sy pa duisende rande betaal sodat sy wonde weer behandel kon word. Hy moes ook medikasie kry omdat hy teen dié tyd weer gekrul het van die pyn.
Die hospitaal het De Beer na die Steve Biko Akademiese hospitaal verwys, wat hom weer na die Kalafong-hospitaal in die weste van die stad gestuur het. Dié hospitaal het 'n goeie brandeenheid en 'n span dokters wat spesialiseer in brandwonde.
De Beer sterk sedertdien in dié hospitaal aan. Sy wonde word onder meer gereeld skoongemaak. Hoewel daar vroeër die week geld ingesamel is om hom na 'n private hospitaal oor te plaas, is hy aangeraai om in die Kalafong-hospitaal te bly weens die medici daar se uitstekende kennis van die behandeling van brandwonde.
Hoewel De Beer in die stadium nie veloorplantings moet ondergaan nie, lê 'n lang herstelpad wél voor.
Geld wat reeds ingesamel is sal vir toekomstige rehabilitasie en fisioterapie gebruik word, het Blignaut gesê.
De Beer se voet wat ook brandwonde opgedoen het, het intussen begin swel. Dokters sou na verwagting vanoggend met behandeling daarvoor begin.
"'n Mens dink nie sulke goed gebeur met jou familie nie. 'n Ongeluk gebeur so vinnig. Ons glo hy sal ten volle herstel maar daar lê nog 'n lang pad voor," het Blignaut gesê.
Volg De Beer se vordering op Facebook hier.
Pa vermoor ná kamma-klant hom in lokval lei
Daar het in matriek warm kookolie tydens 'n hotelaand op my ontplof, my hande was gebrand en ek het die stoom ingeasem… My gesig was gebrand en my neus binne, dis nie altyd die fisiese letsels nie, maar wel die emosionele letsels… dis nou elf jaar later, en ek onthou daai reuk asof dit gister was en my ma se gesig toe sy by die dokter se spreek kamer in storm nege uur die aand en sy sien my hande :( Sterkte aan jou !
Eks baie bly hy kry behandeling by Kalafong.
My pa het vir ure gele en wag vir 'n dokter na hy 'n beroerte gehad het.
Dalk drink die jong man nie eers nie – daar is baie jongmense wat NIE drink nie – so moenie iets kwytraak as jy nie bevestiging het nie.
Ek is 'n man van 26 jaar en drink gladnie – en het nog nooit nie – so ek sal baie offended voel indien ek seerkry by 'n vuur en iemand beskuldig my van drank misbruik.
Dit is regtig onvanpas.
Miskien moet julle wat die man dalk vas beskuldig en die spot met hopm dryf julle koppe in skaamte laat sak on omverkoning vra indien julle die rugraat het
LJ ek hoop jy herstel vinnig en volkome en. Sterkte met die pad vorentoe aan jou en ouers.
Hierdie storie maak nie sin nie, as jy in die vuur val en terugspring sal jy nie so verbrand dat jy in die hospitaal beland nie.